**AJÁNLATTÉTELI FELHÍVÁS**

*az „Országos Lengyel Önkormányzat Székháza tetőszerkezetének felújítása”*

**TÁRGYÚ KÖZBESZERZÉSI ELJÁRÁSHOZ**

Budapest

2016 május

**AJÁNLATTÉTELI FELHÍVÁS**

amely készült a közbeszerzésekről szóló 2015. évi CXLIII. törvény (a továbbiakban: „Új Kbt.”) 115. §-a alapján, az *„Országos Lengyel Önkormányzat Székháza tetőszerkezetének felújítása”* tárgyú közbeszerzési eljáráshoz, az alábbiak szerint:

**1. Az ajánlatkérő hivatalos megnevezése és címe**

**1.1. Név, cím, kapcsolattartási pontok:**

neve: Országos Lengyel Önkormányzat

címe: 1102 Budapest, Állomás utca 10.

telefonszáma: +36-1/1-261-1798

e-mail címe: olko@polonia.hu

web: [www.polonia.hu](http://www.polonia.hu)

kapcsolattartója: Lapis Balázs hivatalvezető

**1.2. Ajánlatkérő képviseletében eljáró szervezet:**

neve: Márton & Társa Ügyvédi Iroda

címe: 1062 Budapest, Lendvay u. 22/II.

telefonszáma: +36-30-530-2587

telefax-száma: +36-1/473 – 1643

e-mail címe: nemes.denes@t-online.hu

web: -

kapcsolattartója: dr. Nemes Dénes ügyvéd

A kapcsolattartás írásban, a Kbt. 41. § (2) bekezdése szerinti módokon történik.

**2. A közbeszerzési eljárás fajtája és indokolása:** a közbeszerzésekről szóló 2015. évi CXLIII. törvény („Kbt.”) 115. §-a szerinti, nyílt közbeszerzési eljárás szabályainak alkalmazásával.

Az építési beruházás becsült értéke nem éri el a százmillió forintot és a beszerzés nem európai uniós alapokból finanszírozott, és nem Magyarország országhatárán átnyúló projekttel kapcsolatos.

**3. A dokumentáció rendelkezésre bocsátásának módja:**

A dokumentáció ingyenes, ajánlatkérő azt az ajánlattételi felhívás megküldése napján, közvetlenül, elektronikus úton megküldi az ajánlattevőknek. A dokumentáció átvétele az eljárásban való részvétel feltétele. A dokumentáció átvételét e-mailben vissza kell igazolni. A dokumentációt ajánlatonként legalább egy ajánlattevőnek vagy az ajánlatban megnevezett alvállalkozónak át kell vennie. A dokumentáció másra át nem ruházható.

**4. A közbeszerzés tárgya, mennyisége:**

**Tárgya:** Országos Lengyel Önkormányzat Székháza tetőszerkezetének felújítása

**Mennyisége:** az ajánlattételi dokumentáció mellékletét képező árazatlan költségvetés tételei szerint.

A beruházás tárgya Országos Lengyel Önkormányzat Székháza tetőszerkezetének felújítása, átépítése.

Fő feladatok: A tervezett munkaterületen a műszaki szempontból életveszélyes tetőszerkezet teljes cseréje, beleértve a szükséges építési munkálatokat (falfelületek megerősítése), valamint a tető faszerkezetének és héjazatának cseréje.

A terjedelemre tekintettel a részletes műszaki leírást az ajánlattételi dokumentáció, illetve az annak mellékletét képező tervdokumentáció tartalmazza.

**CPV kód:** 45000000-7

**5. A szerződés meghatározása:** Vállalkozási szerződés

**6. A szerződés időtartama vagy a teljesítés határidő:**

A szerződés teljesítése a szerződéskötést követően azonnal megkezdhető. A teljesítés határideje munkaterület átadásától legkésőbb 2016. augusztus 20. napjáig.

**7. A teljesítés helye:**

Országos Lengyel Önkormányzat

Helyrajzi szám: 39.007

1102 Budapest, Állomás utca 10/A.

**8. Az ellenszolgáltatás teljesítésének feltételei, hivatkozás a vonatkozó jogszabályokra:**

Az ajánlatkérő előleget nem fizet.

Az ajánlattevő egy végszámla kiállítására jogosult.

Megrendelő a Vállalkozó számára a Kbt. 135. § (7) bekezdésére is tekintettel biztosítja a Vállalkozó kérésére a szerződésben foglalt, tartalékkeret és általános forgalmi adó nélkül számított teljes nettó vállalkozói díj 20%-ának megfelelő összeg, mint előleg igénybevételének a lehetőségét a munkaterület átadását követő 15 napon belül.

Vállalkozó tudomásul veszi, hogy az előleg igénybevételi lehetőséggel, egy alkalommal élhet. Amennyiben Vállalkozó él az előleg igénybevételi lehetőségével, úgy az előleg elszámolása a végszámlában történik.

A részteljesítést az elvégzett munka szerinti költségvetési tételek, és felmérési napló alapján a műszaki ellenőr ellenőrzi, és a műszaki teljesítést igazolja.

Végszámla a sikeres műszaki átadás-átvételt követően nyújtható be, feltéve, hogy az elszámolt teljesítménnyel kapcsolatban a mennyiségi és minőségi hibák kijavítását, illetve a hiányosságok pótlását is elvégezték.

Ajánlatkérő a vállalkozó szabályszerűen kiállított előleg-, illetve végszámláját a műszaki teljesítésről a műszaki ellenőr által kiállított teljesítési igazolás után fogadja be.

Az építési beruházások, valamint az építési beruházásokhoz kapcsolódó tervezői és mérnöki szolgáltatások közbeszerzésének részletes szabályairól szóló 322/2015. (X. 30.) Korm. rendelet 20. § rendelkezéseinek megfelelően a tartalékkeret összege a nettó vállalkozási díj 10 %-a.

A szerződéses ellenérték megfizetése az Új Kbt. 135. § (3) bekezdésében, továbbá a Polgári Törvénykönyvről szóló 2013. évi V. törvény 6:130. § (1) - (2) bekezdéseiben, illetve alvállalkozó igénybevétele esetén az építési beruházások, valamint az építési beruházásokhoz kapcsolódó tervezői és mérnöki szolgáltatások közbeszerzésének részletes szabályairól szóló 322/2015. (X. 30.) Korm. rendelet 31. §-ában előírtaknak megfelelően, teljesítés igazolás alapján kiállított számla ellenében, a számla (számlák) kézhezvételétől számított 30 napos fizetési határidővel, HUF-ban történik, az adózás rendjéről szóló 2003. évi XCII. törvény 36/A. §-ának (3) bekezdése és az államháztartásról szóló 2011. évi CXCV. törvény („Áht.”) alkalmazásával.

A kifizetéssel kapcsolatos részletes előírásokat a közbeszerzési dokumentumok részét képező szerződéstervezet tartalmazza.

**9. Többváltozatú (alternatív) ajánlat**

Az ajánlatkérő nem biztosítja a többváltozatú (alternatív) ajánlat lehetőségét.

**10. Részajánlat**

Az ajánlatkérő nem biztosítja a rész-ajánlattételt.

**11. Az ajánlatok értékelési szempontja**

Az ajánlatkérő az ajánlatokat a legjobb ár érték arány szempontja alapján bírálja el a Kbt. 76 § (2) bekezdés c) pontja alapján.

|  |  |
| --- | --- |
| **Értékelési szempontok** | **súlyszám** |
| 1. ajánlati ár | 50 |
| 1. kötelező jótállási határidőn túl jótállási határidő vállalása (hónapokban) | 30 |
| 1. teljesítési határidő (nap) | 20 |

A legjobb ár-érték arány értékelési szempont esetén az ajánlatok részszempontok szerinti tartalmi elemeinek értékelése során adható pontszám alsó és felső határa: 1-100 pont.

A rész-szempontra csak pozitív (0-nál nagyobb) ajánlati érték adható.

Az 1. részszempont, az ajánlati ár és a 3. részszempont, a teljesítési határidő esetében a fordított arányosítás módszerét alkalmazza Ajánlatkérő az alábbi képlet alapján:

ahol

P: a vizsgált ajánlati elem adott szempontra vonatkozó pontszáma

Pmax: a pontskála felső határa

Pmin: a pontskála alsó határa

Alegjobb: a legelőnyösebb ajánlati tartalmi elem

Avizsgált: a vizsgált ajánlat tartalmi eleme

A 2. bírálati részszempont esetében a legjobb (legmagasabb) ajánlat a maximális 100 pontot kapja, a többi ajánlat tartalmi elemére pedig a legkedvezőbb tartalmi eleméhez viszonyítva, az egyenes arányosítás módszerével számolja ki a pontszámokat az Ajánlatkérő a Közbeszerzési Hatóság az összességében legelőnyösebb ajánlat kiválasztása esetén alkalmazható módszerekről és az ajánlatok elbírálásáról szóló útmutatója, KÉ 2012. évi 61. szám, 2012. június 1. alapján.

A 2. bírálati részszempont esetében ajánlattevőnek minimum a kötelező jótállási időtartamot meg kell ajánlania.

Az adott részszempontra adott pontok számát megszorozzuk a mellé rendelt súlyszámmal, és ezek összege adja meg az Ajánlattevő által elért összesített pontszámot.

Az eljárás nyertese az az ajánlattevő lesz, akinek az ajánlata érvényes, és az értékelési szempontok szerint a legkedvezőbb ajánlatott tette és [Kbt. 77. § (4) bekezdés].

A megkövetelt igazolási mód:

Az ajánlattevőnek a Kbt. 114. (2) bekezdése és a 321/2015. (X. 30.) Korm. rendelet 17. § ((1) – (2) bekezdése szerint kell igazolnia, hogy nem tartozik a kizáró okok hatálya alá.

A Kbt. 67. § (4) bekezdése alapján az ajánlattevőnek nyilatkoznia kell, hogy a szerződés teljesítéséhez nem vesz igénybe a Kbt. 62. § (1) és (2) bekezdése hatálya alá eső alvállalkozót.

A Kbt. 74. § (1) bekezdése alapján az ajánlatkérőnek ki kell zárnia az eljárásból azt az ajánlattevőt, alvállalkozót, vagy az alkalmasság igazolásában részt vevő szervezetet, aki a kizáró okok (62. §) hatálya alá tartozik; vagy részéről a kizáró ok az eljárás során következett be.

A kizáró okok fenn nem állására vonatkozó nyilatkozatnak az ajánlattételi felhívás megküldésének időpontjától nem régebbinek kell lennie.

**13. Az ajánlattételi határidő:**

2016. június 16. (csütörtök) 10:00 óra

Az ajánlat személyesen hivatali időben (hétfő-csütörtök: 8:00-15:00 óráig, pénteken: 8:00-13:00), az ajánlattétel napján 10:00 óráig nyújtható be.

Az ajánlat postai úton történő benyújtása esetén az ajánlatnak az ajánlattételi határidő lejártáig kell beérkeznie az ajánlatkérő székhelyére.

**14. Az ajánlat(ok) benyújtásának címe:**

Országos Lengyel Önkormányzat, 1102 Budapest, Állomás utca 10., Hivatal, titkárság.

**15. Az ajánlattétel nyelve:**

magyar, más nyelven ajánlat nem nyújtható be.

**16. Az ajánlat(ok) felbontásának helye, ideje, az ajánlatok felbontásán jelenlétre jogosultak:** Országos Lengyel Önkormányzat, 1102 Budapest, Állomás utca 10. földszinti tárgyaló, ideje:2016. június 16. (csütörtök) 10:00 óra, jelenlétre jogosultak: a Kbt. 68. § (3) bekezdése szerint.

**17. Az ajánlat(ok) hiánypótlás lehetősége:**

Ajánlatkérő a hiánypótlást a Kbt. 71. §-a szerint teljes körben biztosítja, a Kbt. 71. § (6) bekezdése szerinti korlátozás nélkül.

**18. Az ajánlati kötöttség minimális időtartama:** Az ajánlatkérő az ajánlattételi felhívásban és a dokumentációban meghatározott feltételekhez, az ajánlattevő pedig az ajánlatához a az ajánlattételi határidő lejártától van kötve. Az ajánlati kötöttség időtartama az ajánlattételi határidő lejártától 30 nap.

**19. A szerződést biztosító mellékkötelezettségek, az ajánlati biztosíték előírására, valamint a szerződésben megkövetelt biztosítékra vonatkozó információ:**

Késedelmi, hibás teljesítési és meghiúsulási kötbér a szerződésben részletezettek szerint.

Az ajánlattevő pénz fizetésére kötelezheti magát arra az esetre, ha olyan okból, amelyért felelős, megszegi a szerződést, tekintettel a Ptk. 6:186. § (1) bekezdésére.  Az ajánlattevőnek felróható, nem, vagy nem szerződésszerű teljesítés esetén az ajánlatkérő kötbérre az alábbiak szerint jogosult. Az ajánlattevő mentesül a kötbérfizetési kötelezettség alól, ha szerződésszegését kimenti.

Amennyiben az Ajánlattevő a jelen szerződésben meghatározott feladatait késedelmesen teljesíti, úgy késedelmi kötbér fizetésére köteles. A késedelmi kötbér alapja jelen szerződés vállalkozó díj tartalékkeret nélküli összege, mértéke pedig a kötbér alapjának 0,5 %-a minden egyes késedelemmel érintett nap után. Minden megkezdett nap késedelmes napnak számít. A késedelmi kötbér maximális mértéke 10 nap után 5%.

Amennyiben az ajánlattevő a jelen szerződésben meghatározott feladatait hibásan teljesíti, úgy hibás teljesítési kötbér fizetésére köteles. A hibás teljesítési kötbér alapja jelen szerződés vállalkozó díj tartalékkeret nélküli összege, mértéke pedig a kötbér alapjának 0,5 %-a minden egyes hibás teljesítéssel érintett nap után. A hibás teljesítési kötbér maximális mértéke 10 nap után 5%.

Amennyiben vállalkozási szerződés teljesítése az ajánlattevőnek felróható módon meghiúsul, az ajánlatkérő meghiúsulási kötbérre jogosult, melynek alapja a vállalkozó díj tartalékkeret nélküli összege, mértéke pedig 15%.

A késedelmes és a hibás teljesítés esetére kikötött kötbér megfizetése az ajánlattevőt nem mentesíti a szerződésszerű teljesítés kötelezettsége alól.

Az ajánlatkérő kötbérigényének érvényesítése nem jelenti egyéb igényei érvényesítésének elvesztését.

A szerződést biztosító mellékkötelezettségekkel kapcsolatos részletes szabályokat a közbeszerzési dokumentumok között megtalálható vállalkozási szerződés tervezete tartalmazza a Ptk. 6:186. §-ában foglaltrendelkezések alapján.

**20. Egyéb előírások:**

1. Az ajánlat benyújtása és formája:

Az ajánlattevő az ajánlati árat az excel – formátumú árazatlan költségvetés segítségével dolgozza ki, amelyet elektronikus formában a dokumentáció megküldésével egyidejűleg az ajánlattevők rendelkezésére bocsát. Az árazatlan költségvetés egyes tételeinek módosítása, változtatása az ajánlat érvénytelenségét vonja maga után.

Az ajánlattevőnek az árajánlat elkészítésekor figyelembe kell vennie valamennyi szükséges szempontot. Az ajánlati árat úgy kell meghatározni, hogy az mindazon tevékenységek, anyagok, berendezések ellenértékét tartalmazza, amelyek a szerződésszerű teljesítéshez szükségesek.

**Figyelem! A táblázatokat mind Excel formátumban (CD-re vagy DVD-re írva), mind pedig kinyomtatva, az ajánlatba fűzve be kell nyújtani!**

- Az egyes tételekhez az árakat magyar forintban, pozitív egész számként kell megadni.

- Az ajánlattevőnek csak a „0”-val jelölt cellákat kell kitölteni, minden más cellát a táblázat automatikusan számol.

**Felhívjuk a figyelmet, hogy a kiadott árazatlan költségvetési excel formátumú táblák automatikusan számolnak, ezért kérjük, hogy valamennyi fájlt szíveskedjenek egy mappában tartani!**

A felolvasólap II. pontjában (Összesített bruttó ajánlati ár) a jelen dokumentáció mellékletében megtalálható és az ajánlattal együtt benyújtandó, árajánlatra vonatkozó főösszesítő cellájában feltüntetett összesített bruttó ajánlati árat kell beírni.

- Az ajánlatot az ajánlattevőnek az ajánlattételi felhívásban, illetőleg dokumentációban meghatározott tartalmi és formai követelményeknek megfelelően kell elkészítenie és benyújtania.

- Az ajánlatot írásban és zártan, az ajánlattételi felhívás 14. pontjában megadott címre közvetlenül vagy postai úton az ajánlattételi határidő lejártáig, 1 eredeti példányban, lapozhatóan összefűzve vagy összekötve, oldalszámozva, (cégszerűen) aláírva kell benyújtani. Az ajánlatkérő előírja a papír alapú példánnyal mindenben megegyező elektronikus másolati példány benyújtását 1 db elektronikus adathordozón (a teljes ajánlatot scannelve pdf formátumban). Az ajánlattevőnek ajánlatában cégszerűen aláírt nyilatkozatot kell benyújtania arról, hogy az ajánlat elektronikus formában benyújtott (jelszó nélkül olvasható, de nem módosítható .pdf file) példánya a papír alapú (eredeti) példánnyal megegyezik. Eltérés esetén ajánlatkérő a papíralapú ajánlatot tekinti irányadónak.

- Az ajánlatot zárt, sérülésmentes csomagolásba helyezve kell benyújtani. A csomagolásnak biztosítani kell, hogy egyértelműen látható legyen, hogy a csomag lezárását követően abból semmit ki nem vettek, és/vagy abba semmit be nem tettek. Az ajánlat lezárt csomagolását a következő felirattal kell ellátni: „Ajánlat”, az *„Országos Lengyel Önkormányzat Székháza tetőszerkezetének felújítása”*, „Nem bontható fel az ajánlattételi határidő lejárta előtt!", továbbá fel kell tüntetni az ajánlattevő nevét és címét is.

- A postán feladott ajánlatot az ajánlatkérő csak akkor tekinti határidőn belül benyújtottnak, ha annak kézhezvételére az ajánlattételi határidőig a megjelölt címen sor kerül. Az ajánlat, illetve az azzal kapcsolatos postai küldemények elvesztéséből és késéséből eredő kockázat az ajánlattevőt terheli. Amennyiben a boríték (csomagolás) nincs megfelelően lezárva, illetve megfelelő jelöléssel ellátva, az ajánlatkérő nem vállal felelősséget az ajánlat elirányításáért vagy idő előtti felbontásáért. A futár útján történő továbbítás esetére a postai küldemények vonatkozásában meghatározottak az irányadóak. Azokat a benyújtott ajánlatokat, melyek ajánlatkérő általi kézhezvételére az ajánlattételi határidő lejártát követően kerül sor, az ajánlatkérő elkésettnek tekinti és a Kbt. 68. § (6) bekezdése szerint jár el.

- A Kbt. 47. § (2) bekezdése alapján a papír alapú ajánlati példányban szereplő dokumentumok egyszerű másolatban is benyújthatók. Az ajánlatkérő előírja az olyan nyilatkozat eredeti vagy hiteles másolatban történő benyújtását, amely közvetlenül valamely követelés érvényesítésének alapjául szolgál, pl. garanciavállaló nyilatkozat vagy kezességvállalásról szóló nyilatkozat. Nem elektronikus úton történő ajánlattétel esetén az ajánlat Kbt. 68. § (2) bekezdése szerint benyújtott egy eredeti példányának a Kbt. 66. § (2) bekezdése szerinti nyilatkozat eredeti aláírt példányát kell tartalmaznia.

2. Az ajánlatban benyújtandó iratok:

- Az ajánlatban felolvasólapot kell elhelyezni, ami tartalmazza a Kbt. 68. § (4) bekezdése szerinti összes adatot (az ajánlattevők neve, címe (székhelye, lakóhelye), valamint azok a főbb, számszerűsíthető adatok, amelyek az értékelési részszempontok alapján értékelésre kerülnek).

- Az ajánlatnak tartalomjegyzéket kell tartalmaznia, mely alapján az ajánlatban szereplő dokumentumok oldalszám alapján megtalálhatóak.

- Az ajánlatnak tartalmaznia kell az ajánlattevő(k) Kbt. 66. § (2) bekezdése szerinti nyilatkozatát.

- Az ajánlatnak tartalmaznia kell az ajánlattevő(k) Kbt. 66. § (4) bekezdése szerinti nyilatkozatát.

- Az ajánlatnak tartalmaznia kell az ajánlattevő(k) Kbt. 66. § (6) bekezdés a) pontja szerinti nyilatkozatát. A nyilatkozatot nemleges tartalom esetén is kifejezetten meg kell tenni.

- Az ajánlatnak tartalmaznia kell az ajánlattevő(k) Kbt. 67. § (3)-(4) bekezdése szerinti nyilatkozatát.

- Több gazdasági szereplő közösen is tehet ajánlatot, azonban az ajánlattételre felhívott gazdasági szereplők közösen nem tehetnek ajánlatot. Közös ajánlattétel esetén a közös ajánlattevők kötelesek maguk közül egy, a közbeszerzési eljárásban a közös ajánlattevők nevében eljárni jogosult képviselőt megjelölni. A közös ajánlattevők csoportjának képviseletében tett minden nyilatkozatnak egyértelműen tartalmaznia kell a közös ajánlattevők megjelölését. Közös ajánlattétel esetén be kell csatolni a közös ajánlattevők megállapodását, amelyben rögzítik a Kbt. 35. § (6) bekezdésében előírt egyetemleges felelősségvállalást a szerződés teljesítéséért, továbbá meg kell adni a közös ajánlattevők munkamegosztását a feladatok és azok részaránya tekintetében.

- Az ajánlatnak tartalmaznia kell az ajánlattevő(k) részéről az ajánlatot cégszerűen aláíró személy(ek) aláírási címpéldányát vagy ügyvéd által ellenjegyzett aláírás mintáját. Ha az ajánlatot nem cégjegyzésre jogosult személy írja alá, csatolni kell a teljes bizonyító erejű magánokiratba foglalt, a meghatalmazott aláírását is tartalmazó meghatalmazását. (2006. évi V. törvény 9. § (1) bekezdése szerint).

- Amennyiben az ajánlattevő az ajánlatában – átalakulásra hivatkozással – jogelődje bármely adatát fel kívánja használni, az ajánlathoz csatolni kell a jogutódlás tényét, körülményét bizonyító cégiratokat egyszerű másolatban, így különösen a szétválási, kiválási szerződést, átalakulási cégiratokat.

- Az ajánlattevő tekintetében folyamatban lévő változásbejegyzési eljárás esetében, a 321/2015. (X. 30.) Korm. rendelet 13. §-a alapján az ajánlathoz csatolni kell a cégbírósághoz benyújtott változásbejegyzési kérelmet és az annak érkezéséről a cégbíróság által megküldött igazolást. Amennyiben nincs folyamatban el nem bírált változásbejegyzési eljárás, úgy erről ajánlattevő nyilatkozni köteles.

- Az ajánlatnak tartalmaznia kell a kizáró okok fenn nem állásának igazolásait.

- Az ajánlatnak tartalmaznia kell az ajánlattevő által a szerződés teljesítésben résztvevő építésvezető szakember szakmai önéletrajzát.

- Az ajánlatnak tartalmaznia kell valamennyi, az ajánlattételi felhívásban és dokumentációban, illetve jogszabályokban meghatározott egyéb dokumentumot.

3. Egyéb előírások

- Elektronikus nyilvántartások: amennyiben az ajánlattevő, alvállalkozó vagy az alkalmasság igazolásában résztvevő gazdasági szereplő valamely a felhívásban vagy a dokumentációban előírt igazolás helyett a Kbt. 69. § (11) bekezdése szerint kíván tényt vagy adatot igazolni, abban az esetben az ajánlattevő, alvállalkozó, az alkalmasság igazolásában résztvevő gazdasági szereplő nyilatkozatban köteles megadni, hogy melyik tényt vagy adatot kívánja a Kbt. 69. § (11) bekezdése szerint igazolni, és hogy mi e tényt vagy adatot tartalmazó ingyenes, a közbeszerzési eljárás nyelvén rendelkezésre álló, elektronikus, hatósági nyilvántartás elektronikus elérhetősége.

- Az eljárás és az ajánlattétel nyelve a magyar.

- Fordítás: az eljárás során mindennemű közlés magyar nyelven történik, kommunikáció semmilyen más nyelven nem fogadható el. Az idegen nyelvű iratokat felelős magyar fordításban is csatolni kell, figyelemmel a Kbt. 47. § (2) bekezdésére. Felelős fordítás alatt az ajánlatkérő az olyan fordítást érti, amely tekintetében az ajánlattevő képviseletére jogosult személy cégszerűen nyilatkozik, hogy az mindenben megfelel az eredeti szövegnek. Az ajánlatkérő nem köteles az idegen nyelvű irat tartalmát vizsgálni, de ennek jogát fenntartja, különösen, ha azt észleli, hogy a magyar nyelvű fordítás a valóságtól eltérő adatot tartalmaz és ez az eltérés a verseny tisztaságát veszélyezteti. Az idegen nyelven benyújtott irat, dokumentum és annak fordítása közötti eltérésből fakadó esetleges hátrányos jogkövetkezményeket az ajánlattevőnek viselnie kell.

- Irányadó jog: Az ajánlattételi felhívásban nem szabályozott kérdések vonatkozásában a közbeszerzésről szóló 2015. évi CXLIII. törvény (Kbt.), valamint annak végrehajtási rendeletei (különösen: 321/2015. (X. 30.) Korm. rendelet) szerint kell eljárni. A közbeszerzési eljárás során megkötött szerződésekre egyebekben a Polgári Törvénykönyvről szóló 2013. évi V. törvény (Ptk.) rendelkezéseit kell alkalmazni.

- Üzleti titok: Az ajánlattevő az ajánlatában elkülönített módon elhelyezett, üzleti titkot tartalmazó iratok nyilvánosságra hozatalát megtilthatja a Kbt. 44. § előírásai szerint. Az üzleti titkot tartalmazó irat kizárólag olyan információkat tartalmazhat, amelyek nyilvánosságra hozatala a gazdasági szereplő üzleti tevékenysége szempontjából aránytalan sérelmet okozna. A gazdasági szereplő az üzleti titkot tartalmazó, elkülönített irathoz indokolást köteles csatolni, amelyben részletesen alátámasztja, hogy az adott információ vagy adat nyilvánosságra hozatala miért és milyen módon okozna számára aránytalan sérelmet. A gazdasági szereplő által adott indokolás nem megfelelő, amennyiben az általánosság szintjén kerül megfogalmazásra. Ha a gazdasági szereplő meghatározott információk, adatok üzleti titokká nyilvánítása során a Kbt. 44. § (1)-(3) bekezdésben foglaltakat nem tartotta be, az ajánlatkérő hiánypótlás keretében felhívja az érintett gazdasági szereplőt a megfelelő tartalmú dokumentum benyújtására.

- Az ajánlatkérő az eljárás során a Kbt. 71. § alapján biztosítja a hiánypótlás lehetőségét, a Kbt. 71. § (6) bekezdése szerinti korlátozás nélkül.

- Az ajánlatok értékelése a legjobb ár-érték arány szempont alapján történik. (Kbt. 76. § (2) bekezdés c) pontja alapján)

- Az ajánlatkérő alkalmazza a Kbt. 81. § (4)-(5) bekezdésében foglalt a bírálat és értékelés speciális sorrendjét.

- Tájékoztatást igénylő gazdasági szereplő a felhívásban megadott elérhetőségre közvetlenül benyújtott vagy telefaxon vagy a Kbt. 41. § (4) bekezdésének megfelelő elektronikus úton fordulhat kiegészítő tájékoztatásért az ajánlatkérő képviseletében eljáró szervezethez.

- Ajánlatkérő kizárja a Kbt. 35. § (9) bekezdése alapján projekttársaság létrehozását mind önálló, mind közös ajánlattevők tekintetében.

- A nyertes ajánlattevő – figyelemmel az államháztartásról szóló 2011. évi CXCV. törvény (Áht.) 41. § (6) bekezdésben foglalt kötelezettségre – átláthatósági nyilatkozatot köteles tenni a szerződéskötésig. Ennek elmaradása a szerződéstől történő visszalépésnek minősül.

- Az ajánlatkérő felhívja az ajánlattevők figyelmét, hogy a közbeszerzési műszaki leírásban esetlegesen meghatározott gyártmányú, eredetű, típusú dologra, eljárásra, tevékenységre, személyre, szabadalomra vagy védjegyre való hivatkozás csak a tárgy jellegének egyértelmű meghatározása érdekében történt, és a megnevezés mellett a „vagy azzal egyenértékű” kifejezést minden esetben érteni kell.

- Összeférhetetlenséggel kapcsolatban ajánlatkérő felhívja a figyelmet a Kbt. 25. §-ában foglaltakra, ezen belül különösen a Kbt. 25.§ (4) bekezdésében foglaltakra.

- Biztosítás: a nyertes ajánlattevőnek - legkésőbb a szerződéskötés időpontjára - biztosítási szerződést kell kötnie vagy meglévő biztosítását kiterjesztenie. Az előírt biztosítás: a közbeszerzés tárgyára vonatkozó, a nettó vállalkozói díj összegének megfelelő értékű C.A.R építési-szerelési biztosítási szerződés, korlátlan esetszámmal, amely a harmadik fél számára okozott kár biztosítására vonatkozóan min. 25.000.000,- HUF éves kárösszeg, illetve min. 5.000.000 HUF/káresemény értékű felelősségbiztosítást tartalmaz, korlátlan esetszámmal. Az ajánlattevőnek nyilatkoznia kell az ajánlatában, hogy az előírt biztosítást megköti, vagy meglévő biztosítását, felelősségbiztosítását kiterjeszti. Az előírt tartalmú biztosítási kötvény bemutatásának elmaradása a szerződéstől való visszalépésnek minősül.

- Az ajánlatkérő felhívja a figyelmet, hogy az alvállalkozói teljesítés összesített aránya nem haladhatja meg a nyertes ajánlattevő (ajánlattevők) saját teljesítésének arányát, továbbá a teljesítésben részt vevő alvállalkozó nem vehet igénybe saját teljesítésének 50%-át meghaladó mértékben további közreműködőt.

- A nyertes ajánlattevő legkésőbb a szerződés megkötésének időpontjában köteles az ajánlatkérőnek valamennyi olyan alvállalkozót bejelenteni, amely részt vesz a szerződés teljesítésében, és - ha a megelőző közbeszerzési eljárásban az adott alvállalkozót még nem nevezte meg – a bejelentéssel együtt nyilatkozni arról is, hogy az általa igénybe venni kívánt alvállalkozó nem áll kizáró okok hatálya alatt.

- Az ajánlatkérő a közbeszerzési dokumentációban tájékoztatásként közli azoknak a szervezeteknek a nevét, amelyektől az ajánlattevő tájékoztatást kaphat a Kbt. 73.§ (4) bekezdés szerinti azon követelményekről, amelyeknek a teljesítés során meg kell felelni. -

- Az ajánlatkérő jelen eljárásban a Kbt. 115. § (1) bekezdése alapján nem ír elő alkalmassági követelményt.

**22. Az ajánlattételi felhívás megküldésének napja**:

2016. május 20.